**ÁLTALÁNOS INDOKOLÁS**

A jogalkalmazás tapasztalatainak nyomán szükségessé vált az önkormányzati rendeletek bizonyos körének módosítása. A rendelettervezet ezen jogalkotási igénynek tesz eleget.

**RÉSZLETES INDOKOLÁS**

**az 1. §-hoz**

Az étkeztetésről szóló rendelet felülvizsgálata, a rendelet hatályának kiterjesztése a köznevelési fenntartó fenntartásában lévő intézményekre.

**a 2. §-hoz**

Szükségessé vált a közterületek felbontásáról és a közúton folyó munkák szabályozásáról szóló 5/2004. (II. 20.) Ök. rendelet felülvizsgálata.

Az Útbontási rendelet korábbi módosításai a közműberuházások tervezettségét, a vagyonvesztés és az indokolatlan útburkolat bontások megelőzését célozták. Az intézkedések ellenére az utóbbi időszakban jelentősen elszaporodtak az engedély nélküli közterület-bontások, továbbá a határidőn túli, illetve a nem megfelelő minőségű burkolat-helyreállítások esetei. A jelen rendeletmódosítással javasolja az Útkezelő Szervezet az ún. ,,pótdíj” bevezetését az engedély nélküli útbontások szankcionálása céljából, valamint jóteljesítési biztosíték bevezetését a késedelmes vagy hibás helyreállítás ösztönzése érdekében. Ennek formája lehet feltétel nélküli bankgarancia nyújtása vagy pénzösszeg letétbe helyezése.

A rendelet 1. számú mellékletében a burkolatfelújítást követő öt éven belüli bontás esetére elrendelt értékcsökkenési díjak (alapdíj és helyreállítási díj) megemelése is szükséges az építőipari árak emelkedése miatt, illetve a közterületbontások visszaszorítása céljából. Emellett az Útkezelő az ügyintézési díj 3.000 forintra történő emelését javasolja.

**a 3. §-hoz**

A Győr belváros behajtási rendjének szabályozásáról szóló 19/2010. (VI. 25.) GYMJVÖ számú rendelet módosítását szükségessé teszi az, hogy a zárt rendszerű övezet 2018-ban négy helyen bővült süllyedő oszlop kapuval, ezáltal bővül a gyalogos és a zárt zóna, azaz a környezetvédelmi és zárt rendszerű várakozási övezet, az 1. mellékletében foglalt övezeti besorolások módosulnak. Ezzel párhuzamosan az idei évtől a beléptető rendszerek túlnyomó része rendszámfelismerő funkcióval rendelkezik, melyhez nem lesz szükség az ún. mágneskártya alapú elektronikus kulcs használatára. A behajtási engedély mellé egy egyedi elektronikus azonosítót kap a kérelmező. Emiatt a rendelet több pontjában az elektronikus kulcs fogalma bővítendő az ,,egyedi elektronikus azonosító” kifejezéssel, illetve a hozzá kapcsolódó rendelkezések korrekciója is szükséges, így az ún. újraaktiválási díjra vonatkozó rendelkezés is módosul. A Behajtási rendelet VII. fejezetében található Káptalandombra vonatkozó sajátos szabályozás indokolatlanná vált, tekintettel arra, hogy a süllyeszthető oszlop használatának szabályai már megegyeznek a Belváros egyéb területein elhelyezett oszlopok működtetési elvével.

A rendeletmódosítás kiterjed továbbá a végrehajtás során tapasztalt problémák és lakossági megkeresések kezelésére javasolt rendelkezések megállapítására, kiegészítésére, egyes fogalmak pontosítására, valamint bizonyos rendelkezések jogszabály-szerkesztési szempontból történő módosítására.

**a 4. §-hoz**

Az épített környezet alakításáról és védelméről szóló 1997. évi LXXVIII. törvény módosításával a településrendezési szerződés már nem polgári jogi megállapodásnak, hanem közigazgatási szerződésnek minősül.

**az 5. §-hoz**

Az SZMSZ átruházott hatásköröket érintő módosítása.

**a 6. §-hoz**

A pénzeszközök átadásáról szóló rendelet kapcsán szükséges módosításokat, a kiadási jogcímek megnevezésének pontosítását tartalmazza.

**a 7. §-hoz**

A követelések elengedéséről szóló rendelet módosítása, a vagyonként figyelembe veendő vagyontárgyak körének pontosítása.

**a 8. §-hoz**

A parkolóhely megváltásáról szóló rendelet módosítása, a parkolóházban megvalósuló parkolóhely-létesítések kérdésének rendezése.

**a 9. §-hoz**

Rendeletek szövegcserés módosításai.

**a 10. §-hoz**

Hatályba léptető rendelkezést tartalmaz.

**a 11. §-hoz**

Hatályon kívül helyező rendelkezést tartalmaz.